Στο "μικροσκόπιο" του Τριμελούς Εφετείου Κακουργημάτων μπαίνει πλέον η σύμβαση για τα αντισταθμιστικά οφέλη που υπεγράφη, στο πλαίσιο της κύριας σύμβασης για την προμήθεια των αρμάτων μάχης τύπου Leopard.

ADVERTISING

Το Συμβούλιο Εφετών, με το υπ' αριθμ. 618/2017 βούλευμά του, στέλνει στο εδώλιο συνολικά 11 πρόσωπα, μεταξύ των οποίων ο επιχειρηματίας όπλων Θωμάς Λιακουνάκος, ο πρώην γενικός γραμματέας Οικονομικού Σχεδιασμού και Αμυντικών Επενδύσεων Σπύρος Τραυλός, και διάφοροι πρώην υπηρεσιακοί παράγοντες του Υπουργείου Εθνικής Άμυνας. Για την ίδια υπόθεση, ήδη από το 2015 η δικογραφία έχει διαχωριστεί ως προς τον πρώην υπουργό, Γιάννο Παπαντωνίου, προκειμένου να διερευνηθούν τυχόν ποινικές ευθύνες του, το διάστημα Οκτώβρη 2001 έως Μάρτιο 2004.

Οι κατηγορούμενοι αντιμετωπίζουν κατά περίσταση τις αξιόποινες πράξεις της απιστίας στην υπηρεσία σε συνδυασμό με τις επιβαρυντικές διατάξεις του νόμου περί καταχραστών του Δημοσίου (νόμος 1609/50), της ηθικής αυτουργίας στην παραπάνω πράξη κατά συρροή και άλλων. Το δικαστικό συμβούλιο υιοθέτησε την εισαγγελική εισήγηση του κ. Λογοθέτη, με την οποία είχε προταθεί η παραπομπή 11 εκ των 13 συνολικά κατηγορουμένων στην υπόθεση. Αναφορικά με τους υπόλοιπους δύο είχε ζητήσει -και έγινε δεκτό- να απαλλαγεί ο ένας και να παύσει η ποινική δίωξη σε βάρος του έτερου λόγω θανάτου.

Σύμφωνα με την έρευνα που έχει προηγηθεί, ένα μέρος της υλοποίησης των αντισταθμιστικών ωφελημάτων δεν αποτελεί -κατά την ελληνική Δικαιοσύνη- αποδεκτή συναλλαγή, καθώς ποσό ύψους 25 εκατ. ευρώ φέρεται να χρησιμοποιήθηκε μέσω τεχνάσματος από τον κατηγορούμενο επιχειρηματία για τη συμμετοχή σε αυξήσεις μετοχικού κεφαλαίου εταιρειών συμφερόντων του ομίλου του. Αξίζει να σημειωθεί ότι για την υλοποίηση της σύμβασης των αντισταθμιστικών ωφελημάτων, τα χρήματα θα έπρεπε να διατεθούν για την υποβοήθηση της αμυντικής βιομηχανίας της χώρας και την ενίσχυση της επιχειρηματικής δραστηριότητας ώστε να αντισταθμιστεί το κόστος προμήθειας του κύριου υλικού με το οποίο επιβαρύνθηκε η χώρα, δηλαδή των αρμάτων μάχης.